Document ID: /roh_data/filtered/fineweb-2-filterrobots_roh.jsonl.gz/46430

A moda concisa
Anc avant paucs onns eran plimatschs da tofs e tinta sin la sutga meds usitads per far mobing. Cun la naschientscha da las raits socialas èn er sa midadas las lumparias e las furmas da mulestas e da mobing. Lur dimensiuns èn s'augmentadas cleramain, perquai ch'igl è facil da cundivider cuntegns. Pervia da l'anonimitad en l'internet n'èn ils attatgaders plinavant betg exponids a las reacziuns da la victima; perquai ageschan els savens en moda pli agressiva ch'en la vita reala.
Per tema da betg vegnir chapidas na ristgan las victimas da cybermobing savens betg da discurrer davart ils eveniments.
Sche ti es pertutgada u pertutgà da cybermobing, lura ta drizza a persunas da tia confidenza ch'èn – en il cas ideal – versadas cun la tecnologia moderna, u va directamain tar in post spezialisà. En cas extrems pos ti schizunt far ina denunzia tar la polizia. Metta en segirezza tut ils mussaments per pudair cumprovar il cybermobing (p.ex. cun far screenshots).
Sin differentas plattafurmas pon ins annunziar cuntegns nungiavischads. Dovra questa funcziun per allontanar cuntegns nungiavischads. Fa copias u screenshots avant che ti annunzias ils cuntegns, per che ti possias eventualmain cumprovar las mulestas, en spezial en cas extrems (smanatschas da mazzament, violaziuns corporalas e.u.v.).
Tips
- Ta drizza ad ina persuna da tia confidenza u ad in post spezialisà, sche ti es pertutgada u pertutgà da cybermobing. En cas extrems pos ti purtar plant tar la polizia.
- Na guarda betg davent, sche ti enconuschas ina victima da cybermobing, mabain discurra davart quest cas cun ina persuna da tia confidenza (persunas d'instrucziun, geniturs, post spezialisà). Agescha, er sche ti sezza u sez n'es betg pertutgà directamain.
- Ponderescha bain, tge cuntegns che ti vuls publitgar en l'internet. Tschertas infurmaziuns che ti has publitgà, pon vegnir applitgadas cunter tai.